Tembok candhi sari ugi dipun lapisi kanthi vajralepa utawi brajalepa, lapisan kanggé nglindhungi bagéyan tembok candhi, kados ingkang ugi dipun panggihaken ing dinding candhi Kalasan.[5] Lapisan vajaralepa kala wau gunanipun kanggé damel watu ketingal mengkilap lan awèt dangu.[2] Saking njawi, sampun ketingal bilih tubuh candhi kapérang dados kalih tingkat, inggih punika kanthi wontenipun tembok candhi ingkang mlintang kados sabuk ingkang ngiteri bagéyan tengah candhi.[2] Sekat candhi punika ugi dipun buktèkaken kanthi wontenipun saka-saka ingkang dados cagak ing dhèrètan candhi bagéyan ngandhap, saha wontenipun relung-relung ingkang wonten sakanipun ing sadawaning tingkat nginggil.[2]